ભ્રષ્ટ્રાચારને બાદ કરતાં ભારત ઓલમ્પિક, ફૂટબોલ, સરેરાશ ઊંચાઈ જેવી ઘણી બાબતોમાં દુનિયાથી પાછળ છે. પણ માર ખાવામાં આપણને ઈજીપ્ત જેવા ટચુકડા દેશના પુરુષો પછાડી જાય તે ઘણી શરમજનક વાત છે. સામાન્ય રીતે આપણા માટીડાઓ કોઈ બાબતમાં મોળા પડે એમ નથી પણ કોણ જાણે પત્ની સામે મોળા પડતા કેમ ચૂંક આવે એ સમજાતું નથી. ભારતીય સ્ત્રીઓએ પણ આ અંગે ગંભીર થવાની જરૂર છે. સામાન્ય રીતે તો માર ખાવાની વાત કોઈ પુરુષ સ્વીકારે જ નહીં. ભારતમાં તો અમે હજુ સુધી કોઈના મોઢે એવું નથી સાંભળ્યું કે ‘મારી પત્ની મને રોજ મારે છે’. એટલે જ સર્વેક્ષણના પરિણામ કરતાં ખરો આંકડો કૈંક જુદો જ હોય એવું બની શકે. કદાચ સર્વેક્ષણમાં પડોશીઓ અને એમાં પણ પડોશમાં રહેતી મહિલાઓને સામેલ કરવામાં આવી હોત તો ચોંકાવનારા તથ્યો બહાર આવવાની સંભાવના હતી. હશે, આ સમાચાર વાંચીને પણ કોઈનું હૃદય દ્રવી ઉઠે અને એ દેશને આગળ કરવા માટે કટિબદ્ધ થાય તો પણ લેખે લાગશે.